WAT IS IN LUTHULI-HUIS AAN DIE KOOK? | SA-News.com
WAT IS IN LUTHULI-HUIS AAN DIE KOOK?
Daar is alewig iets aan die kook in Luthuli-huis. Gelukkig is die ANC hedendaags van binne so verrot dat hulle lek soos 'n sif. En dusdoende lek daar allerhande dinge uit.
Neem nou Gwede Mantashe se stelling oor Cyril Ramaphosa gisteroggend as 'n goeie voorbeeld. Mantashe sê die kiesers moenie bekommerd wees oor Cyril nie, hy is ryk genoeg. Hy sal nie in die versoeking kom om te steel nie. Wat 'n verleentheid vir 'n land van werkloosheid, armoede en ellende as die toekomstige president omskryf word as "ryk genoeg om nie van die armes te steel nie." Wat jou ook iets vertel van die mentaliteit van die karakters in Luthuli-huis.
Maar daar is heelwat meer agter hierdie stelling van Gwede. Sien, Cyril moet nou so skoon en rein as moontlik geskets word, as die gerugte wat in die politieke wandelgange loop die waarheid is.
Hiervolgens word Zuma voor 'n keuse gestel om teen eerskomende Woensdag te bedank of 'n 9e wantrouemosie met die eerste Parlementsitting van 2018 in die gesig te staar – 'n mosie wat hierdie keer dalk net mag slaag omdat dit uit eie geledere kom. "Sold down the river" noem die Amerikaners dit wat die ANC nou met Zuma wil doen.
Maar hoe lyk Cyril se posisie?
Hy sit met een van twee keuses:
1) Hang aan tot wanneer Zuma se laaste termyn verstryk in 2019 en volg hom dan op. Dit beteken die moontlikheid van twee volle termyne van 4 jaar elk waarin hy (Cyril) die president kan wees. Maar dit beteken ook ten minste 18 maande waarin Zuma die ANC en die land nog meer skade kan berokken en nog meer ANC kiesers na die DA en die EFF kan verdryf. Inderdaad beteken dit dat Cyril 'n regering gaan lei met 'n kleiner meerderheid as wat die huidige stand van sake is, te meer nog as die Zoeloes hulle stem elders uitbring.
2) Die ander opsie is om van Zuma ontslae te raak en dadelik die leisels oor te neem. Dit gee Cyril 18 maande om Zuma se kwaaddoenwerk te probeer regstel, wit broek aan te trek en na die EFF te vry en in 2019 met 'n steeds groter meerderheid en heelwat meer mag as Zuma die presidentskap oor te neem. Dalk selfs, met die steun van die EFF en die verlooptes wat omdraai van die DA en ander partye, die begeerde twee derde meerderheid te haal. Aan die keerkant beteken dit dat Cyril se eerste termyn van nou tot 2019 se verkiesing sal wees en sy finale termyn van 2019 tot 2024 – 'n heelwat korter periode, maar een met heelwat meer mag.
Dit wil lyk asof Cyril dalk die tweede opsie gaan kies. Daar is selfs inligting oor hoe sy eerste kabinet gaan lyk. En die samestelling daarvan wys dat Cyril, die slinkse strateeg wat vir Roelf Meyer ore aangesit het en vir FW de Klerk bietjie oor die bles gestreel het, nou nog slinkser is as ooit tevore. Kyk byvoorbeeld na die insluiting van Blade Nzimande in sy ou pos as Minister van Hoër Onderwys. Met een aanstelling paai Cyril die Zoeloes, bring die Kommuniste terug, smeer die krake in die Drieparty Alliansie bietjie toe en hou die EFF gelukkig omdat Blade hulle beleid oor gratis Hoër Onderwys steun.
Presies dieselfde bereik hy deur Gugile Nkwinti te hou by Landelike Ontwikkeling – immers is Nkwinti die meesterbrein agter die gedagte van grondhervorming sonder vergoeding. En met Pravin Gordhan se insluiting paai hy die meer konserwatiewe, intellektuele komponent van die kiesers, maar deur Gordhan weg te hou van Finansies, hou hy ook die Guptas gelukkig.
Ek vrees daar wag 'n onaangename verassing vir die ouens wat gedink het 'n nuwe president gaan 'n verbetering beteken. Hier kom 'n rowwe paar jaar aan met Cyril aan die stuur. En daardie storie van : "Hy is so ryk hy sal nie steel nie…." – so ver ek weet het gierigheid geen perke nie.